Першыя некалькі PzKpfw IV «вопытнай» сэрыі былі вырабленыя ў 1936—1937 гадах на заводзе «Круп» у Эсэне. Сэрыйны жа выпуск першай сэрыі, 1.Serie/B.W., быў пачаты ў кастрычніку 1937 году на заводзе «Круп-Грузон» у Магдэбургу. Усяго да сакавіку 1938 году было выпушчана 35 танкаў гэтай мадыфікацыі, пазначаных як Panzerkampfwagen IV Ausfuhrung A («мадэль А»). Паводле адзінай сыстэмы пазначэньняў нямецкай бранятэхнікі танк атрымаў азначнік SdKfz 161. Танкі Ausf.A шмат у чым усё яшчэ зьяўляліся перадсэрыйнымі машынамі і несьлі супрацькульнае браняваньне, якое не перавышала 15—20 мм, і слаба абароненыя прыборы назіраньня, асабліва ў камандзірскай вежцы. Разам з тым, на Ausf.A ужо былі вызначаныя асноўныя канструктыўныя асаблівасьці PzKpfw IV, і хоць у наступным танк шмат разоў падвяргаўся мадэрнізацыі, зьмены ў асноўным зводзіліся да ўсталёўкі больш магутнага браняваньня і ўзбраеньня, альбо да непрынцыповай пераробкі асобных вузлоў.